
Jelgavas valstspilsētas pašvaldība
JELGAVAS  PAULA BENDRUPA PAMATSKOLA

Reģ. Nr. 2812903622
Filozofu iela 50, Jelgavā, LV – 3001, tālr. 63021773, e-pasts: pbp@izglitiba.jelgava.lv
  APSTIPRINĀTI

Ar Jelgavas valstspilsētas pašvaldības izglītības iestādes 

“Jelgavas Paula Bendrupa pamatskola” 

direktores 12.06.2023. rīkojumu Nr. 1-9/11

GROZĪTI

Ar Jelgavas valstspilsētas pašvaldības izglītības iestādes 

“Jelgavas Paula Bendrupa pamatskola” 

direktores 12.02.2024. rīkojumu Nr. 1-9/7
GROZĪTI

Ar Jelgavas valstspilsētas pašvaldības izglītības iestādes 

“Jelgavas Paula Bendrupa pamatskola” 

direktores 30.08.2024. rīkojumu Nr. 1-9/9

IEKŠĒJĀS KĀRTĪBAS NOTEIKUMI 
Izdoti saskaņā ar Valsts pārvaldes iekārtas

likuma 72. panta pirmās daļas 1.punktu,
 Izglītības likuma 36. panta trešo daļu,
55. panta 8. punktu
I. Vispārīgie noteikumi

1. Jelgavas Paula Bendrupa pamatskolas (turpmāk – skola) iekšējās kārtības noteikumi (turpmāk – noteikumi) nosaka:
1.1. izglītības procesa organizāciju; 
1.2. izglītojamo tiesības;
1.3. izglītojamo pienākumus;
1.4. izglītojamo drošību un tiesību aizsardzību;
1.5. evakuācijas plāna un informācijas par operatīvo dienestu izsaukšanu izvietojumu skolā;
1.6. kārtību, kādā izglītojamie tiek iepazīstināti ar noteikumiem un citiem iekšējiem 
normatīvajiem dokumentiem;
1.7. atbildību par noteikumu neievērošanu.
2. Noteikumi nodrošina izglītojamo drošību un viņu tiesību ievērošanu. 

3. Noteikumi ir saistoši skolas izglītojamiem un administrācijai, pedagogiem un atbalsta personālam (turpmāk – darbinieki). Noteikumi ir publicēti izglītības iestādes tīmekļvietnē https://pbp.jelgava.lv.
4. Izglītojamie un viņu likumiskie pārstāvji ar noteikumiem tiek iepazīstināti katra mācību gada sākumā. Izglītojamos (un viņu likumiskos pārstāvjus), kuri tiek uzņemti skolā mācību gada laikā, ar noteikumiem iepazīstina uzņemšanas brīdī. 
5. Darbinieki ar noteikumiem tiek iepazīstināti vienlaikus ar darba tiesisko attiecību uzsākšanu skolā.
6. Izglītojamo noteikumi garderobē (Pielikums Nr.1).
7. Izglītojamo noteikumi ēdnīcā (Pielikums Nr.2).
8. Kārtība, kādā skolā uzturas nepiederošas personas (Pielikums Nr.3).
II. Izglītības procesa organizācija
9. Mācību gada sākumu, semestrus, brīvlaikus un mācību gada beigas nosaka Ministru kabineta noteikumi par attiecīgā mācību gada sākuma un beigu laiku.
10. Skola ir atvērta no plkst. 7.30 līdz 19.30. 
11. Izglītojamie novieto virsdrēbes garderobē. Atrasties skolas telpās virsdrēbēs ir aizliegts. 
12. Mācību process skolā sākas plkst. 8.30. Skolā ir noteikts stundu un starpbrīžu ilgums. Vienas mācību stundas ilgums ir 40 minūtes.  Katra mācību stunda sākas un beidzas ar zvanu. Trīs minūtes pirms stundas sākuma tiek iezvanīts brīdinājuma zvans. 
13. Skolā ir noteikts šāds mācību stundas un starpbrīžu ilgums:
13.1. pirmā stunda plkst. 8.30 – 9.10; 

13.2. otrā stundā plkst. 9.20 – 10.00; 

13.3. trešā stunda plkst. 10.10 – 10.50;
13.4. ceturtā stunda plkst. 11.00 – 11.40;
13.5. piektā stunda plkst. 12.10 – 12.50;
13.6. sestā stunda plkst. 13.00 – 13.40; 
13.7. septītā stunda plkst. 13.50 – 14.30;
13.8. astotā stunda plkst. 14.35 – 15.15.  
14. Mācību stundas notiek pēc skolas direktora apstiprināta mācību stundu saraksta, kurā norādīts 

mācību priekšmets, stundas norises laiks un vieta.
15. Izmaiņas mācību priekšmetu stundu un ārpusstundu nodarbību sarakstā veic tikai direktora vietnieks izglītības jomā.
16. Par izmaiņām mācību stundu sarakstā izglītojamos savlaicīgi informē klases audzinātāji vai direktora vietnieks izglītības jomā.
17. Atskanot pirmajam zvanam, 3 minūtes pirms mācību stundas sākuma, izglītojamie klasē ieņem savas vietas un sakārto mācību piederumus. Atskanot otram zvanam, sākas mācību stunda.
18. Interešu izglītības, fakultatīvu un pagarināto grupu nodarbības notiek pēc skolas direktora apstiprināta nodarbību saraksta.
19. Pasākumi izglītojamiem skolā beidzas plkst. 19.00. 
20. Klases pasākumu laiks un saturs tiek saskaņoti ar atbildīgo direktora vietnieku. Klases pasākumu laikā par kārtību telpās atbild izglītojamie un klases audzinātājs. Pēc pasākuma klases telpa tiek sakārtota.
21. Pēc nepieciešamības izglītojamie piedalās skolas vides uzkopšanā un sakārtošanā. 
22. Mācību stundu starpbrīžos: 
22.1.  izglītojamie atpūšas un sagatavojas nākamajai mācību stundai;
22.2. 1.–3. klašu izglītojamie uzturas pie savas klases mācību kabineta;
(Redakcijā, kas grozīta ar Jelgavas valstspilsētas pašvaldības izglītības iestādes “Jelgavas Paula Bendrupa pamatskola” direktora 30.08.2024. rīkojumu Nr. 1-9/9)
22.3.  4.–9. klašu izglītojamie uzturas gaitenī pie nākamā mācību stundas kabineta;
(Redakcijā, kas grozīta ar Jelgavas valstspilsētas pašvaldības izglītības iestādes “Jelgavas Paula Bendrupa pamatskola” direktora 30.08.2024. rīkojumu Nr. 1-9/9)
22.4.  labos laika apstākļos pusdienu starpbrīdī izglītojamie (1.-3. klašu izglītojamie tikai kopā ar klases audzinātāju) var atrasties skolas pagalmā;
(Redakcijā, kas grozīta ar Jelgavas valstspilsētas pašvaldības izglītības iestādes “Jelgavas Paula Bendrupa pamatskola” direktora 30.08.2024. rīkojumu Nr. 1-9/9)
22.5.  par kārtību un izglītojamo drošību atbild dežūrskolotājs;
22.6.  pedagogi nodrošina klašu telpu vēdināšanu, un nodrošina, ka vēdināšanas laikā izglītojamie neatrodas telpās.
23. Lai nodrošinātu izglītojamā likumiskos pienākumus attiecībā uz izglītības ieguvi, kā arī izglītības procesu un iekšējo kārtību, skola ir tiesīga ierobežot izglītojamā tiesības uz iziešanu ārpus skolas telpām, slēdzot skolas ārdurvis (pamatojums: Satversmes 116.pants, Izglītības likuma 54. pants un Bērnu tiesību aizsardzības likuma 4.nodaļa), izņemot noteikumos noteiktos gadījumos saskaņā ar skolas darbinieka atļauju.
24. Izņēmuma gadījumā, tai skaitā slimības dēļ, izglītojamais drīkst atstāt skolu pirms noteiktā stundu beigu laika ar medmāsas un klases audzinātāja vai skolas vadības pārstāvja atļauju, informējot par to likumisko pārstāvi.
25. Skolā ir medicīnas māsas kabinets. Darba laiks: plkst. 8.00 – 16.00.
26. Izglītojamo likumisko pārstāvju un citu personu ierašanos skolā uzrauga dežurante – garderobiste. Uzturēties skolas telpās drīkst tikai pēc vizītes mērķa saskaņošanas ar atbildīgo darbinieku. 
27. Uz sporta stundām izglītojamie ģērbjas sporta halles ģērbtuvēs un zālē iet tikai ar maiņas apaviem. No sporta atbrīvotie izglītojamie atrodas sporta zālē vai stadionā un palīdz sporta pedagogam veikt darbības pēc norādījumiem.
28. Izglītojamo atbrīvo no sporta nodarbībām, ja ir ārsta vai skolas medmāsas zīme, atsevišķos gadījumos likumiskā pārstāvja zīme.
29. Mācību procesa laikā (mācību stundās un starpbrīžos) izglītojamajiem ir aizliegts atstāt skolas teritoriju.  
III. Izglītojamo tiesības
30. Iegūt kvalitatīvu pamatizglītību, kā arī piedalīties ārpusstundu aktivitātēs, interešu izglītības programmās un visos citos skolas organizētajos pasākumos. 
31. Izglītojamajiem ir tiesības uz netraucētu mācību darbu mācību stundās un izvēlētajām ārpusstundu nodarbībām.
32. Izmantot skolas materiālo bāzi, mācību kabinetus, bibliotēku, lasītavu, sporta zāli un citas telpas savu zināšanu, prasmju un iemaņu veidošanai, sava redzesloka paplašināšanai. 
33. Izglītojamajiem ir tiesības saņemt motivētu savu zināšanu un uzvedības novērtējumu, kā arī saņemt no pedagogiem savlaicīgu informāciju par pārbaudes darbiem un citiem ar izglītības procesu saistītiem jautājumiem. 
34. Izglītojamie ir tiesīgi saņemt bezmaksas profilaktisko veselības aprūpi un neatliekamo medicīnisko palīdzību normatīvajos aktos noteiktajā apmērā.
35. Izglītojamajiem ir tiesības piedalīties skolas pašpārvaldē. Jebkurās jomās, kas skar izglītojamā intereses, izglītojamā viedoklim veltāma pienācīga vērība atbilstoši viņa vecumam un briedumam. 
36. Mācību un audzināšanas procesā brīvi izteikt savas domas un uzskatus, kas neaizskar cilvēka godu un cieņu, saņemt interesējošu informāciju, tikt uzklausītam.
37. Izglītojamajiem ir tiesības pārstāvēt skolu dažāda mēroga pasākumos, konkursos un olimpiādēs.
38. Nepieciešamības gadījumā izglītojamajiem ir tiesības vērsties pie skolas atbalsta personāla: sociālā pedagoga, izglītības psihologa, speciālā pedagoga vai logopēda. 
39. Izglītojamie ir tiesīgi pēc izvēles nodarboties izglītības iestādes interešu izglītības programmās, pulciņos un kolektīvos, mācību priekšmetu fakultatīvos, kā arī piedalīties citos ārpusstundu skolas piedāvātos pasākumos.
40. Izglītojamajiem ir tiesības saņemt uzslavu, mutisku pateicību, atzinības rakstus, diplomus un apbalvojumus, saskaņā ar kārtību „Izglītojamo uzslavu un apbalvojumu kārtība”.
IV. Izglītojamo pienākumi
41. Ievērot skolas nolikumu un iekšējos normatīvos aktus, tajā skaitā šos noteikumus, un ar savu rīcību nediskreditēt skolu.
42. Ievērot ētikas un morāles normas atbilstoši savam vecumam.
43. Ievērot un izpildīt skolas darbinieku likumīgās prasības.
44. Ierasties skolā tīrā un sakoptā apģērbā, kas atbilst vispārpieņemtām lietišķā stila normām un nerada apstākļus traumām. Veselības un higiēnas nolūkos ir rekomendēts izmantot maiņas apavus, jo īpaši ņemot vērā laikapstākļus. Izglītojamā apģērbs nedrīkst attēlot vardarbību, narkotikas, smēķēšanu un alkoholu vai citādi būt neatbilstošs morāles un ētikas normām skolā.
45. Savlaicīgi ierasties skolā, nekavējot mācību stundu sākumu.
46. Apmeklēt mācību stundas atbilstoši stundu sarakstam.
47. Mācīties atbilstoši savām spējām, sistemātiski gatavoties mācību stundām, cenšoties uzlabot savu sniegumu.
48. Mācību stundā precīzi izpildīt mācību priekšmeta pedagoga prasības un norādījumus, būt pieklājīgam, netraucēt klasesbiedriem un pedagogiem. Ievērot pārējo izglītojamo tiesības uz netraucētu izglītības ieguvi.
49. Būt pieklājīgam saskarsmē ar citiem izglītojamajiem, darbiniekiem un skolas apmeklētājiem.
50. Nepieļaut emocionālu un fizisku vardarbību, nelietot necenzētus vārdus un izteicienus.
51. Uz mācību stundām un nodarbībām ierasties, līdzi ņemot nepieciešamos mācību līdzekļus un piederumus.
52. Izslēgt mobilo telefonu vai citas iekārtas (kas nav paredzētas tā brīža notikuma mērķim) mācību stundā, kā arī dažādu sanāksmju, lekciju, koncertu laikā, izņemot gadījumus, kad tas nepieciešams mācību procesā un pedagogs atļauj to darīt. Izslēgts telefons jānoliek uz skolotāja galda tam paredzētā vietā.
 (Redakcijā, kas grozīta ar Jelgavas valstspilsētas pašvaldības izglītības iestādes “Jelgavas Paula Bendrupa pamatskola” direktora 12.02.2024. rīkojumu Nr. 1-9/7)
53. Pārvietojoties pa skolu, izglītojamajiem ir aizliegts drūzmēties, skriet, grūstīties, īpaši pie logiem un kāpnēm, klaigāt un citādi radīt traucējošus trokšņus.
54. Rūpēties par savas dienasgrāmatas sakārtošanu (1.-4. klase) un regulāru mājasdarbu fiksēšanu tajā. 
55. Saudzēt skolas mācību grāmatas un dienasgrāmatu.
56. Saudzīgi izturēties pret skolas īpašumu. 
57. Uzņemties atbildību par obligāto izglītojamā dokumentu lietošanu un glabāšanu (skolēna apliecība, e-karte, liecība).  
58. Cienīt skolas tradīcijas. Piedalīties skolas un klases rīkotajos pasākumos.
59. Izturēties ar cieņu pret Latvijas valsti un sabiedrību, valsts un skolas simboliku, un valsts valodu.
60. Ievērot tīrību skolā un sanitāri higiēniskās prasības koplietošanas telpās.
61. Rūpēties par savu veselību, tai skaitā ievērot personīgo higiēnu.
62. Veikt klases dežuranta pienākumus: sakārtot telpu, notīrīt tāfeli, salasīt papīrus. 

63. Ievērot ugunsdrošības, ceļu satiksmes noteikumus un drošības tehnikas noteikumus mācību priekšmetu kabinetos, sporta nodarbībās un sacensībās, ekskursijās un citos skolas organizētajos pasākumos.
64. Nekavējoties informēt skolas darbiniekus, ja izglītojamais kādas personas darbībā saskata draudus savai vai citu personu drošībai.
65. Par ugunsgrēku vai citu negadījumu nekavējoties ziņot skolas darbiniekiem un izpildīt viņu norādījumus.
66. Precīzi izpildīt skolas darbinieku noteiktās prasības ārkārtas situācijās.
67. Savlaicīgi informēt skolas direktoru un saņemt direktora atļauju, ja izglītojamais mācību laikā dodas ilgstošā ekskursijā vai piedalās kādā citā pasākumā.
68. Iesniegt klases audzinātājam ārsta zīmi, ierodoties skolā nākamajā dienā pēc slimošanas. Klases audzinātājs to reģistrē e-klasē un nodod skolas medmāsai. Par attaisnotu kavējumu uzskata likumiskā pārstāvja rakstītu zīmi par 3 kavētām dienām mēnesī. Ja ārsts ir atbrīvojis no sporta, izglītojamais uzrāda zīmi sporta pedagogam. 
V. Izglītojamo drošība un tiesību aizsardzība
69. Izglītojamajiem aizliegts pieļaut tādu rīcību, kas varētu radīt draudus paša un citu cilvēku veselībai un drošībai. Izglītojamā pienākums ir neiesaistīties apšaubāmās un nepazīstamu cilvēku kompānijās, rīcībās un sarunās.
70. Skolā un tās teritorijā, kā arī skolas organizētajos pasākumos, aizliegta alkohola, cigarešu, narkotisko, toksisko un psihotropo vielu, gāzes baloniņu, gāzes pistoļu, šaujamieroču un auksto ieroču ienešana, lietošana, glabāšana un realizēšana.
71. Vardarbības novēršanu skolā detalizētāk nosaka kārtība „Kārtība par direktora, pedagogu un citu darbinieku rīcību, ja tiek konstatēta fiziska, emocionāla vai seksuāla vardarbība pret izglītojamo”.
72. Izglītojamajiem aizliegts:
72.1. skriet skolas telpās;
72.2. drūzmēties un grūstīties;
72.3. atrasties pie atvērtiem logiem un izliekties pa tiem;
72.4. liekties pāri kāpņu margām;
72.5. kāpt, sēdēt un novietot personīgās mantas uz palodzēm, apkures radiatoriem un 
caurulēm;
72.6. patvaļīgi atstāt skolas telpas un teritoriju bez pedagoga ziņas;
72.7. filmēt mācību stundas, citas nodarbības, sanāksmes, ēdnīcas telpas un publiskus pasākumus bez direktora, direktora vietnieka vai pedagoga saskaņojuma;
72.8. aizliegts interneta vidē un publiskajā telpā izplatīt nepatiesu, aizskarošu vai draudus saturošu informāciju saistībā ar skolas darbiniekiem un izglītojamajiem. 
73. Skolā ir noteikti drošības noteikumi, ar kuriem iepazīstina izglītojamos, uzsākot mācību gadu, kā arī pirms katras ekskursijas un pārgājiena, pirms katra pasākuma un sporta sacensībām, kā arī pirms tādu jaunu darbību uzsākšanas, kuras var apdraudēt izglītojamo drošību un veselību. (Skat. 92. punktu) 
74. Izglītojamo personu datu aizsardzība:
74.1. izglītojamo personas datu aizsardzības ievērošana attiecas uz visiem skolas darbiniekiem, kuri saistīti ar skolas funkciju nodrošināšanu; 

74.2. izglītojamo personas dati nevar tikt izmantoti komerciāliem, politiskiem un citiem mērķiem, kas nav saistīti ar izglītības funkciju nodrošināšanu, ja nav saņemta izglītojamā likumiskā pārstāvja piekrišana; 

74.3. izglītojamā personas fotogrāfiju izmantošana skolas dokumentos, informatīvajos materiālos, interneta mājaslapā, publiska to izmantošana skolas telpās vai citādi ir atļauta pēc tam, kad ir informēts izglītojamais vai izglītojamā likumiskais pārstāvis un nav saņemti iebildumi par fotogrāfiju izmantošanu norādītajam mērķim.

75. Traumu vai pēkšņu veselības problēmu gadījumos izglītojamajiem nepieciešams vērsties pie skolas medmāsas.
76. Sociālās vai psiholoģiskās palīdzības nepieciešamības gadījumos izglītojamajiem nepieciešams vērsties pie klases audzinātāja, atbalsta personāla vai skolas vadības.

77. Skolā un tās teritorijā darbojas videonovērošanas kameras, lai nodrošinātu izglītojamo, skolas darbinieku un apmeklētāju drošību skolas teritorijā, kā arī pasargātu skolas un izglītojamo materiālās vērtības. Par videonovērošanu skolā un tās teritorijā informē tam speciāli izvietotās brīdinājuma zīmes.
VI. Evakuācijas plāna un informācijas par operatīvo dienestu izsaukšanas kārtību  

izvietošana skolā
78. Evakuācijas plāni izvietoti atbilstoši ugunsdrošības normu prasībām katras ēkas katra stāva gaitenī labi pārredzamā vietā.
79. Informācija par operatīvo dienestu izsaukšanu atrodas informācijas stendā katra stāva gaitenī.
80. Ar evakuācijas plānu un informāciju par operatīvo dienestu izsaukšanu izglītojamos iepazīstina klases audzinātājs vienu reizi mācību gada sākumā. 
81. Par ārkārtas situāciju skolā informē trauksmes signāls: 1 minūti ilgs zvans ar 
īslaicīgiem pārtraukumiem.
82. Atskanot trauksmes signālam, tiek veikta izglītojamo evakuācija. 
VII. Kārtība, kādā izglītojamie tiek iepazīstināti ar 
Iekšējās kārtības un citiem noteikumiem
83. Klases audzinātājs iepazīstina izglītojamos ar skolas iekšējās kārtības noteikumiem ne retāk kā divas reizes gadā.
84. Klases audzinātājs iepazīstina izglītojamos ar šādiem drošības noteikumiem:
84.1. ekskursiju un pārgājienu organizēšanas noteikumi;
84.2. masu pasākumu organizēšanas noteikumi;
84.3. sporta sacensību un nodarbību organizēšanas noteikumi;
84.4. drošības noteikumi mācību kabinetos un telpās;
84.5. elektrodrošības noteikumi;
84.6. ugunsdrošību un evakuācijas plānu;
84.7. pirmās palīdzības sniegšanas noteikumi;
84.8. personas higiēnas un darba higiēnas noteikumi;
84.9. ceļu satiksmes drošības un drošības uz ūdens un ledus noteikumi;
84.10. rīcība ekstremālās un nestandarta situācijās.
85. Mācību priekšmeta pedagogi iepazīstina izglītojamos ar kārtības noteikumiem kabinetos ne retāk kā divas reizes gadā. 
86. Interešu izglītības skolotājs iepazīstina izglītojamos ar kārtības noteikumiem nodarbību laikā mācību gada sākumā.
87. Par ugunsdrošību un elektrodrošību izglītojamos informē klases audzinātājs ne retāk kā reizi gadā.
88. Par pirmās palīdzības sniegšanu izglītojamos informē klases audzinātājs ne retāk kā reizi gadā.
89. Klases audzinātājs vismaz reizi gadā izglītojamos iepazīstina ar informāciju par rīcību ekstremālās un nestandarta situācijās, drošību uz ledus, uz ūdens, par personīgo un darba higiēnu.
90. Atbildīgais pedagogs veic ierakstu veidlapā par izglītojamā iepazīstināšanu ar noteikumiem, norādot noteikumu nosaukumu un datumu. 
VIII. Atbildība par Noteikumu pārkāpumiem
91. Atbildība par pārkāpumiem nodrošina izglītojamo disciplinēšanu Noteikumu ievērošanai, citu pārkāpumu izdarīšanas novēršanai un izglītojamo, pedagogu, darbinieku un citu personu likumiskās tiesību un interešu ievērošanu.
92. Nepieciešamības gadījumā (kad pārkāpums pēc sava rakstura ir tāds, kura mutvārdu izrunāšana un novēršana nesniedz savu mērķi) pedagogs fiksē pārkāpumu rakstveidā (pedagoga iesniegums vai paskaidrojums par konstatēto faktu skolas vadībai) un informē skolas direktoru, lemjot par nepieciešamību informēt arī likumiskos pārstāvjus par radušos situāciju. 

93. Gadījumos, kad ir aizdomas par narkotisko, psihotropo, toksisko vielu un alkohola lietošanu, skola ziņo likumiskajam pārstāvim, neatliekamās palīdzības dienestam un tiesībsargājošām iestādēm, nepieciešamības gadījumā izsauc neatliekamās medicīniskās palīdzības dienestu.
94. Gadījumos, ja ir aizdomas vai tiek konstatēta fiziska vai emocionāla vardarbība pret izglītojamo, administratīvi vai krimināli sodāmiem pārkāpumiem, skola nekavējoties ziņo likumiskajam pārstāvim un tiesībsargājošām iestādēm.
95. Gadījumos, ja izglītojamā uzvedība ir bīstama un viņš apdraud savu vai citu personu drošību, veselību vai dzīvību un viņu nav iespējams nomierināt, tad pedagogs rīkojas saskaņā ar skolas izstrādāto rīcības modeli.
96. Izvērtējot konkrēto pārkāpumu, direktors rīkojas normatīvajos aktos noteiktajā kārtībā un piemēro izglītojamajam samērīgāko un lietderīgāko ietekmēšanas līdzekli, sadarbojoties ar skolas darbiniekiem, pašvaldību, bāriņtiesu, izglītības uzraudzības iestādēm, bērnu tiesību aizsardzības institūcijām un citām tiesību aizsardzības iestādēm.
97. Atkarībā no pārkāpuma rakstura, smaguma, sistemātiskuma, izglītojamā vecuma, izglītības pakāpes un klases var tikt piemēroti šādi ietekmēšanas līdzekļi:

97.1. mutisks aizrādījums izglītojamajam;
97.2. rakstveida piezīme;
97.3. pārkāpuma fiksēšana un pienākums izglītojamajam sniegt rakstveida paskaidrojumu;
97.4. pedagoga aizrādījums ar ierakstu dienasgrāmatā un e-žurnālā;
97.5. rakstveida ziņojums likumiskajam pārstāvim;
97.6. pedagoga individuāla tikšanās un pārrunas ar izglītojamā likumisko pārstāvi;
97.7. jautājuma izskatīšana pedagoģiskās padomes sēdē vai pie direktora (pieaicinot pēc  nepieciešamības izglītojamo un likumisko pārstāvi);
97.8. jautājuma nodošana un izskatīšana dibinātāja atbildīgajā komisijā (pieaicinot pēc nepieciešamības izglītojamo un likumisko pārstāvi); 

97.9. atskaitīšana no skolas normatīvajos aktos noteiktajos gadījumos (attiecas uz pilngadīgiem pamatizglītības programmu izglītojamajiem). 
98. Par neattaisnotiem kavējumiem skola rīkojas saskaņā ar kārtību „Kārtība, kādā reģistrē izglītojamo neierašanos skolā un informē izglītojamo likumisko pārstāvi, pašvaldību un valsts iestādes, ja izglītojamais bez attaisnojoša iemesla neapmeklē skolu”.
(Redakcijā, kas grozīta ar Jelgavas valstspilsētas pašvaldības izglītības iestādes “Jelgavas Paula Bendrupa pamatskola” direktora 30.08.2024. rīkojumu Nr. 1-9/9)
99. Par izglītojamā pārkāpumiem skolā izglītojamais var tikt saukts pie normatīvajos aktos noteiktās atbildības saskaņā arī ar citiem sodu veidiem – civiltiesiskā atbildība, administratīvā atbildība, kriminālatbildība (nodarījumu procesuāli izskata attiecīgi kompetentā iestādē). Skola ziņo kompetentajai tiesību aizsardzības iestādei, kura veic tālāku procesa virzību.
100. Gadījumos, kad izglītojamā darbība ir radījusi ilgstošu konfliktsituāciju klasē un negatīvi ietekmē klases emocionāli psiholoģisko fonu, vai par īpaši rupjiem pārkāpumiem, kas aizskar citu personu pamattiesības uz dzīvību, veselību, privātuma neaizskaramību u.tml., direktors rīkojas saskaņā ar normatīvajos aktos noteikto kārtību. 
101. Izglītojamais atbild par kaitējumu, kas vainojamas rīcības dēļ nodarīts skolai, citiem izglītojamiem, darbiniekiem, apmeklētājiem un citām personām.
IX. Noslēguma jautājumi
102. Grozījumus un papildinājumus Noteikumos var ierosināt skolas dibinātājs, skolas direktors, izglītojamo padome, pedagoģiskā padome, skolas padome. Ierosinājumi iesniedzami rakstveidā, motivējot visu izmaiņu nepieciešamību.
103. Grozījumus un papildinājumus Noteikumos apstiprina skolas direktors.
104. Uzskatīt par spēku zaudējušu noteikumus „Jelgavas Paula Bendrupa pamatskolas iekšējās kārtības noteikumi” (apstiprināti ar direktores 21.01.2020. rīkojumu Nr.1-9/7).
105. Noteikumi „Jelgavas Paula Bendrupa pamatskolas iekšējās kārtības noteikumi” stājas spēkā 2023. gada 15. jūnijā.
PIELIKUMS Nr. 1.
 Izglītojamo noteikumi garderobē
1. Atrasties skolas telpās virsdrēbēs ir aizliegts.
2. Skolas garderobe darbojas no plkst. 7.30 līdz 19.30.
3. Virsdrēbes atstāt skolas garderobē līdz pirmās mācību stundas sākumam.
4. Virsdrēbēs neatstāt naudu, mobilo tālruni u.c. personīgās lietas.
5. Garderobē drīkst atstāt maisiņu ar sportam nepieciešamo apģērbu un apaviem, ko paņem starpbrīdī pirms mācību stundas un noliek atpakaļ starpbrīdī pēc mācību stundas.
6. Izglītojamajiem nav atļauts uzturēties garderobē bez vajadzības.
7. Virsdrēbes var saņemt tikai pēc mācību stundu beigām.
8. Mācību stundu laikā izglītojamie virsdrēbes garderobē saņem uzrādot pedagoga vai skolas medmāsas rakstisku atļauju doties mājās.
PIELIKUMS Nr. 2.
Izglītojamo noteikumi ēdnīcā
1. Skolas ēdnīca ir atvērta izglītojamajiem un skolas darbiniekiem.
2. Skolai nepiederošām personām ieeja ēdnīcā tikai ar direktora atļauju.
3. Ēdnīcā aizliegts ienākt virsdrēbēs.
4. Pirms ēdienreizes mazgāt rokas.
5. Pusdienas tiek organizētas garajā starpbrīdī.
6. Izglītojamie uz ēdnīcu dodas kopā ar iepriekšējās mācību stundas pedagogu vai klases audzinātāju. 
7. 1.–4. klašu izglītojamie pēc maltītes ieturēšanas uz klasi dodas pedagoga pavadībā.
8. Ēdnīcā jāievēro kārtība, higiēnas prasības un ēšanas kultūra (skaļi nesarunājas, neskrien, nedrūzmējas, ievēro pieklājību, neceļ kājas uz krēsla, nešūpojas krēslā u.tml.).
9. Saudzīgi izturas pret ēdnīcas inventāru, respektēt virtuves darbiniekus, viņu norādījumus. 
PIELIKUMS Nr. 3.
Kārtība, kādā skolā uzturas nepiederošas personas
1. Apmeklētāju pieņemšana notiek direktora apstiprinātos pieņemšanas laikos, vai iepriekš telefoniski vienojoties.
2. Nepiederošas personas ir personas, kas nemācās un nestrādā skolā.
3. Gadījumos, ja skolā ir ienākušas nepiederošas personas, dežurants noskaidro ierašanās mērķi, veic reģistrāciju un pēc nepieciešamības pavada personu līdz skolas administrācijai vai sekretārei.
4. Ierasties skolā alkohola reibumā vai narkotisko vielu reibumā ir aizliegts. Skolas administrācija patur tiesības šādos gadījumos vērsties policijā.
5. Nepiederošām personām skolas telpas un teritorija ir jāatstāj pēc skolas darbinieka uzaicinājuma. Ja apmeklētājs atsakās to darīt, par to tiek ziņots skolas administrācijai vai policijai.
6. Pedagogiem ir aizliegts atļaut izglītojamajiem atstāt skolas teritoriju nepiederošas personas un iereibuša likumiskā pārstāvja pavadībā. 
7. Skolas ārpusstundu pasākumos pieaicināto personu sastāvu nosaka skolas vadība, par viņu ierašanos un uzturēšanās kārtību atbild pasākuma organizators.
8. Likumiskie pārstāvji, sagaidot savu bērnu pēc mācību procesa, uzturas skolas vestibilā.
9. Nepiederošas personas nav tiesīgas traucēt mācību procesa norisi skolā vai jebkādā veidā apdraudēt izglītojamo un darbinieku drošību.

